CELEX: 32017R2460
Language: sk
Date: 2017-10-30 00:00:00
Title: Nariadenie Komisie (EÚ) 2017/2460 z 30. októbra 2017, ktorým sa mení príloha VII k nariadeniu Európskeho parlamentu a Rady (ES) č. 882/2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá, pokiaľ ide o zoznam referenčných laboratórií Únie (Text s významom pre EHP )

29.12.2017   
            
            
               SK
            
            
               Úradný vestník Európskej únie
            
            
               L 348/34
            
         NARIADENIE KOMISIE (EÚ) 2017/2460
   z 30. októbra 2017,
   ktorým sa mení príloha VII k nariadeniu Európskeho parlamentu a Rady (ES) č. 882/2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá, pokiaľ ide o zoznam referenčných laboratórií Únie
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 32 ods. 5,
   keďže:
   
               (1)
            
            
               V nariadení (ES) č. 882/2004 sa stanovujú všeobecné pravidlá týkajúce sa uskutočňovania úradných kontrol s cieľom overiť okrem iného dodržiavanie pravidiel v oblasti hygieny potravín. V súlade s uvedeným nariadením sú referenčné laboratóriá Európskej únie (ďalej len „referenčné laboratóriá EÚ“) zodpovedné predovšetkým za poskytovanie podrobných informácií o analytických metódach národným referenčným laboratóriám a za koordináciu pri uplatňovaní takýchto metód. V prílohe VII k uvedenému nariadeniu je uvedený zoznam referenčných laboratórií EÚ.
            
         
               (2)
            
            
               Pracovný program referenčného laboratória EÚ pre mlieko a mliečne výrobky je v zásade zameraný na poskytovanie analytických metód a na zabezpečovanie spoločného prístupu k medzilaboratórnym skúškam odbornosti vykonávaným národnými referenčnými laboratóriami v súvislosti s kvalitatívnymi parametrami, ako je počet somatických buniek a mikroorganizmov. Najaktuálnejšie odborné znalosti o tom, ako správne vykonávať uvedené analýzy, v súčasnosti dobre uplatňujú tak úradné laboratóriá vykonávajúce úradné kontroly, ako aj laboratóriá, ktoré čoraz častejšie využívajú potravinárske podniky na analýzu uvedených parametrov, ktoré sú faktorom určujúcim cenu mlieka odobraného na farme.
            
         
               (3)
            
            
               Referenčné laboratórium EÚ pre mlieko a mliečne výrobky už v Únii nie je potrebné. Preto by sa malo vypustiť zo zoznamu referenčných laboratórií EÚ uvedeného v prílohe VII k nariadeniu (ES) č. 882/2004.
            
         
               (4)
            
            
               Príloha VII k nariadeniu (ES) č. 882/2004 by sa preto mala zodpovedajúcim spôsobom zmeniť.
            
         
               (5)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   V časti I prílohy VII k nariadeniu (ES) č. 882/2004 sa vypúšťa bod 1.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. októbra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 165, 30.4.2004, s. 1.